b'\n_START_ARTICLE_\nLestvica rezultatov mature in NPZ\n_START_PARAGRAPH_\nLestvica rezultatov mature in NPZ je razvrstitev slovenskih osnovnih in srednjih \xc5\xa1ol po rezultatih, ki so jih njihovi u\xc4\x8denci dosegli v zadnjih treh letih na maturi in na nacionalnem preverjanju znanja (NPZ). Lestvico je objavila zasebna fakulteta Alma Mater Europaea, ki je hkrati opozorila, da sta seznama \xc5\xa1ol odraz uspe\xc5\xa1nosti \xc5\xa1ol na NPZ in maturi, kar ni nujno tudi odraz kvalitete \xc5\xa1ol._NEWLINE_Javnost dostopa do podatkov o uspehu \xc5\xa1ol na preizkusih znanja do leta 2013 ni imela. \xc4\x8ceprav so bili po predpisih to javni podatki, so dr\xc5\xbeavni organi podatke pred javnostjo skrivali z obrazlo\xc5\xbeitvijo, da so podatki tajni. Ve\xc4\x8d star\xc5\xa1ev je leta 2012 zahtevalo te podatke in Dr\xc5\xbeavni izpitni center je dostop do podatkov zavrnil. Informacijski poobla\xc5\xa1\xc4\x8denec in Upravno sodi\xc5\xa1\xc4\x8de sta odlo\xc4\x8dila, da so to javni podatki in da vsi, ki niso javno-pravni subjekti, lahko \xc5\xa1ole tudi razvr\xc5\xa1\xc4\x8dajo._NEWLINE_12. februarja 2014 je Alma Mater Europaea podatke posredovala javnosti z objavo na svoji spletni strani. Rezultate srednjih \xc5\xa1ol na maturi je objavila tudi v obliki lestvice, na kateri so srednje \xc5\xa1ole razvr\xc5\xa1\xc4\x8dene po rezultatu, ki so ga dosegle na maturi v zadnjih treh letih. Rezultate osnovnih \xc5\xa1ol na NPZ je objavila v obliki lestvice, na kateri so osnovne \xc5\xa1ole razvr\xc5\xa1\xc4\x8dene po rezultatu, ki so ga dosegle na NPZ leta 2011, saj podatkov za leti 2012 in 2013 dr\xc5\xbeavni organi doslej \xc5\xa1e niso razkrili._NEWLINE_Objava rezultatov mature in NPZ po \xc5\xa1olah je do\xc5\xbeivela buren odziv javnosti in Ministrstva za \xc5\xa1olstvo, znanost in \xc5\xa1port ter Sindikata vzgoje, izobra\xc5\xbeevanja in znanosti. Ministrstvo je objavilo mnenje, da lestvica rezultatov mature in NPZ ne povesta ni\xc4\x8desar. SVIZ je sporo\xc4\x8dil, da preu\xc4\x8duje mo\xc5\xbenost to\xc5\xbebe proti tistim, ki so javne podatke objavili.'